ПРЕДЛОГ ЗАКОНА

О УПРАВЉАЊУ ПРИВРЕДНИМ ДРУШТВИМА КОЈА СУ У ВЛАСНИШТВУ РЕПУБЛИКЕ СРБИЈЕ

1. ОСНОВНЕ ОДРЕДБЕ

Члан 1.

Овим законом уређује се начин спровођења политике државног власништва,управљање у привредним друштвима која су у власништву Републике Србије (у даљем тексту: друштво капитала) и друга питања у вези са правним положајем друштва капитала.

На оснивање, управљање, органе, организацију, као и друга питања од значаја за друштвo капитала, а која нису посебно уређена овим законом, примењују се одредбе закона којим се уређује правни положај привредних друштава (у даљем тексту: Закон).

Члан 2.

Друштво капитала оснива се ради стицања добити и остваривања другог законом утврђеног интереса.

Друштво капитала може обављати делатност од општег интереса, којa je као таквa одређенa посебним законом.

Приликом оснивања новог друштва капитала оснивачки акт доноси Влада.

Члан 3.

Друштво капитала у смислу овог закона јесте привредно друштво са правном формом друштва с ограниченом одговорношћу или акционарског друштва у којем Република Србија има својство члана, односно акционара са више од 50% основног капитала друштва, као и привредно друштво у којем Република Србија има контролно власништво по другом основу.

Изузетно од става 1. овог члана, поједине одредбе овог закона се примењују на привредно друштво у којем Република Србија има 50% или мање учешћа у основном капиталу (у даљем тексту: мањинско друштво капитала).

Одредбе овог закона се не примењују на привредна друштва која су у власништву Републике Србије: која обављају делатност производње наоружања и војне опреме; која послују као банке; која послују као осигуравајуће и друге финансијске институције; која су недобитне организације; која су основана и која послују у складу са законом којим се уређује иновациона делатност; која су институти а који су организовани као привредна друштва; над којима је покренут поступак приватизације у смислу прописа којим се уређују услови и поступак промене власништва друштвеног и јавног капитала и имовине, односно над којима је отворен стечајни поступак у смислу прописа којим се уређује стечај.

Члан 4.

Политиком државног власништва утврђују се сврха и циљеви централизованог власничког управљања и унапређење корпоративног управљања у друштвима капитала, као и начин спровођења политике државног власништва у друштвима капитала.

Централизовано власничко управљање спроводи се преко министарства надлежног за послове привреде (у даљем тексту: Министарство), и то кроз праћење и унапређење система власничког и корпоративног управљања у друштвима капитала, доношење хитних мера у случају поремећаја у пословању друштава капитала и вршење других послова од значаја за власничко управљање, укључујући и сарадњу са осталим министарствима и другим државним органима.

Изузетно од става 2. овог члана, власничко управљање друштвом капитала које обавља делатност производње и снабдевања електричном енергијом, односно природним гасом, спроводи се преко министарства надлежног за послове енергетике, у складу са овим законом.

Изузетно од става 2. овог члана, власничко управљање друштвом капитала које обавља делатност преноса и управљања преносним системом електричне енергије, односно транспортом природног гаса и управљањем транспортним системом за природни гас, спроводи се преко независног државног органа надлежног за енергетске мреже, у складу са посебним законом.

Члан 5.

Политика државног власништва уређује се Стратегијом државног власништва и управљања привредним друштвима која су у власништву Републике Србије (у даљем тексту: Стратегија).

Влада на предлог Министарства доноси Стратегију, у складу са законом којим се уређује плански систем Републике Србије.

Акциони план за спровођење Стратегије (у даљем тексту: Акциони план) се доноси ради операционализације циљева Стратегије.

Министарство може да предложи Влади измене и допуне Стратегије и Акционог плана, уколико то захтевају измењене околности.

1. НАЧЕЛА И ЦИЉЕВИ ЦЕНТРАЛИЗОВАНОГ ВЛАСНИЧКОГ УПРАВЉАЊА

Начело одговорности

Члан 6.

Одговорно управљање обезбеђује се утврђивањем овлашћења и обавеза лица која су у органима друштва капитала, установљавањем обавезе континуираног извештавања Министарства о оствареним циљевима и ризицима управљања, као и применом хитних мера и казнених одредаба у случајевима непоступања тих лица, у складу са законом.

Спровођењем начела одговорности обезбеђује се и заштита права мањинских власника.

Начело јавности

Члан 7.

Начело јавности у власничком управљању остварује се применом транспарентних правила и критеријума за управљање донетим на основу закона, а нарочито кроз објављивање Годишњег извештаја о остваривању општих годишњих циљева утврђених Смерницама и редовним упознавањем јавности са радом Министарства.

Начело ефикасности

Члан 8.

Поделом овлашћења и одговорности, као и спровођењем мера које ограничавају ризик од корупције, другог неетичког понашања и утицаја, обезбеђује се ефикасан систем власничког управљања, у складу са међународним стандардима за управљање привредним друштвима у државном власништву, као и за спровођење ефикасног система корпоративног управљања.

Начело економичности

Члан 9.

Централизовано власничко управљање обезбеђује успостављање јединственог стратешког правца и дефинисања циљева друштва капитала, чиме ће се остварити оптимални резултати његовог пословања.

Централизованим власничким управљањем умањују се трошкови управљања и дугорочно повећава допринос и вредност друштва капитала, а све у циљу очувања националних и стратешких интереса.

Начело поштовања правила конкуренције

Члан 10.

Учесник на тржишту који обавља економску делатност без обзира на његову правну форму и облик организовања, начин финансирања и власничку структуру је дужан да поштује правила конкуренције у смислу прописа о заштити конкуренције и контроли државне помоћи.

Циљеви централизованог власничког управљања

Члан 11.

Централизовано власничко управљање врши се у складу са циљевима:

1) очувања националних и стратешких интереса;

2) очувања тржишта и заштите потрошача;

3) умањења социјалног раслојавања друштва;

4) одрживог управљања животне средине и одрживог коришћења природних ресурса Републике Србије;

5) унапређења економског, индустријског и друштвеног развоја.

1. СПРОВОЂЕЊЕ ЦЕНТРАЛИЗОВАНОГ ВЛАСНИЧКОГ УПРАВЉАЊА

Члан 12.

Влада, на предлог Министарства, утврђује, сходно члану 3. ст. 1. и 2. овог закона, листу друштава капитала и мањинских друштава капитала, која ће садржати и класификацију ових друштава капитала.

Класификација из става 1. овог члана врши се на основу циљева управљања из члана 11. овог закона, у складу са међународним стандардима.

Листа из става 1. овог члана се ажурира редовно и објављује у „Службеном гласнику Републике Србије” и на интернет страници Министарства.

Члан 13.

Министарство сваке године, најкасније до 1. септембра текуће године за наредну годину, на основу класификације из члана 12. овог закона, утврђује опште годишње циљеве друштава капитала кроз годишње смернице за управљање (у даљем тексту: Смернице).

Друштва капитала, најкасније до 1. августа текуће године достављају Министарству предлоге за израду Смерница.

Смерницама се утврђују годишњи циљеви друштва капитала (у даљем тексту: општи циљ) са мерама и упутствима за њихово остваривање, а нарочито имајући у виду област и сложеност пословања, величину, власничку структуру, као и остале критеријуме од значаја за друштво капитала.

У складу са општим циљем, друштва капитала дефинишу и разрађују посебне циљеве са кључним показатељима учинка и идентификују ризике за остварење тих циљева.

Органи друштва капитала надлежни су за дефинисање посебних циљева и одговорни су за њихову реализацију.

За утврђивање Смерница, министар образује комисију (у даљем тексту: Комисија).

Садржај и начин спровођења Смерница, на предлог Комисије, прописује министар надлежан за послове привреде (у даљем тексту: министар).

Члан 14.

Комисију чине два представника Министарства, два представника министарства надлежног за послове финансија и један представник министарства надлежног за област којој припада делатност друштва капитала.

Комисија може затражити изјашњење, сугестије или предлоге представника друштва капитала, представника другог органа, односно стручног лица из области којој припада делатност друштва капитала.

Лица из става 2. овог члана нису чланови Комисије и немају право гласа.

Услови и квалификације неопходне за учешће у раду Комисије, као и активности Комисије уређују се подзаконским актом Владе.

Административно-техничке послове за потребе Комисије обавља Министарство.

Члан 15.

Друштво капитала доставља Министарству:

1. средњорочни план пословања;
2. годишњи план пословања;
3. периодични извештај о пословању;
4. друге податке о пословању, по потреби.

Годишњи план пословања мора бити усклађен са Смерницама.

Влада, на предлог Министарства, утврђује садржину, израду, рокове и начин достављања аката из става 1. тач. 1) - 3) овог члана.

Акт из става 3. овог члана, садржи и листу друштава капитала која су дужна да, на акте из става 1. тач. 1) и 2) овог члана, прибаве сагласност Министарства.

Министарство ради давања сагласности из става 4. овог члана прибавља сагласност министарства надлежног за послове финансија, министарства надлежног за послове рада и министарства надлежног за област којој припада делатност друштва капитала, а по потреби и другог органа.

Члан 16.

Министарство прати пословање друштва капитала, нарочито кроз проверу успешности остваривања општих годишњих циљева утврђених Смерницама, као и проверу степена остварености годишњих планова пословања.

Комисија врши оцењивање учинка сваког друштва капитала и у случајевима битних одступања од општих годишњих циљева даје препоруке Министарству.

На основу препорука Комисије, код битних одступања од општих годишњих циљева утврђених Смерницама, Министарство захтева хитно образложење и одговорност органа друштва капитала и налаже спровођење хитних мера за отклањање поремећаја у пословању, каои за остваривање утврђених циљева друштва капитала, у складу са прописаним надлежностима.

Влада утврђује битна одступања од општих годишњих циљева.

Члан 17.

Министарство израђује Годишњи извештај о остваривању општих годишњих циљева утврђених Смерницама (у даљем тексту: Извештај Министарства) и доставља га, Влади ради усвајања, најкасније до 1. октобра текуће године за претходну годину.

Влада доставља Народној скупштини Извештај Министарства, ради информисања.

Извештај Министарства се објављује на интернет страници Министарства.

Члан 18.

Друштво капитала је дужно да, преко Министарства, прибави сагласност Владе на:

1. измене и допуне оснивачког акта, односно статута;
2. акт о промени правне форме и статусној промени;
3. акт о улагању капитала;
4. акт о стицању, продаји, давању у закуп, залагању или другом располагању имовином велике вредности друштва капитала;
5. акт о ценовнику производа и услуга друштва капитала које обавља делатност од општег интереса, односно пружа услуге од општег економског интереса у складу са посебним законом, осим ако другим законом није предвиђено да ту сагласност даје други државни орган.

Улагањем капитала из става 1. тачка 3) овог члана, сматра се оснивање другог правног лица, као и стицање удела и акција у другим правним лицима.

Имовином велике вредности из става 1. тачка 4) овог члана, сматра се имовина чија набавна и/или продајна и/или тржишна вредност у моменту доношења акта представља 10% или више од књиговодствене вредности укупне имовине друштва капитала исказане у последњем годишњем билансу стања.

Влада доноси акт о критеријумима за дефинисање зарада, односно накнада за органе друштва капитала.

1. КОРПОРАТИВНО УПРАВЉАЊЕ

Члан 19.

Управљање у друштву капитала може бити организовано као једнодомно или дводомно.

Оснивачким актом, односно статутом одређује се да ли је управљање једнодомно или дводомно, према следећим критеријумима:

1) друштво капитала које је велико или средње правно лице у складу са законом којим се уређује рачуноводство, организује се као друштво капитала са дводомним управљањем;

2) друштво капитала које је мало или микро правно лице, у складу са законом којим се уређује рачуноводство, организује се као друштво капитала са једнодомним управљањем.

Члан 20.

Представник Републике Србије у скупштини друштва капитала (у даљем тексту: представник Републике Србије), заступа интересе Републике Србије и дужан је да извршава своје послове стручно и савесно, са пажњом доброг привредника.

Представник Републике Србије именује се на четири године и разрешава актом министра, након претходне сагласности Владе.

У испуњавању својих обавеза и одговорности, представник Републике Србије је дужан да: одговорно поступа у коришћењу имовине и ресурса; унапређује етичко понашање; поступа у складу са законима, подзаконским актима и актима друштва капитала, као и да редовно врши консултације са Министарством и другим надлежним органима, за послове од значаја за друштва капитала.

Пре именовања надзорног одбора, у дводомном систему управљања, консултације из става 3. овог члана су обавезне.

Одредбе ст. 1 - 4. овог члана примењују се и на представника Републике Србије у скупштини мањинског друштва капитала.

Члан 21.

У дводомном систему управљања, друштво капитала има најмање једног члана надзорног одбора који је независан од друштва (независни члан надзорног одбора), на кога се сходно примењују одредбе о независном члану надзорног одбора јавног акционарског друштва, прописане Законом.

Члан 22.

Број представника Републике Србије и чланова надзорног одбора одређује се оснивачким актом, односно статутом, посебно водећи рачуна о критеријумима из члана 19. овог закона, уравнотеженој заступљености полова, као и сложености пословања друштва капитала.

Члан 23.

Лице које обавља функцију директора друштва капитала именује се у складу са Законом, након спроведеног јавног конкурса.

Изузетно од става 1. овог члана, до именовања директора по спроведеном јавном конкурсу, именује се вршилац дужности директора, сходном применом Закона, без спровођења јавног конкурса, а најдуже на период до годину дана.

Јавни конкурс спроводи друштво капитала.

Функцију директора друштва капитала може обављати само физичко лице.

Члан 24.

Лице из чл. 20 - 23. овог закона, као и друго лице које обавља функцију у надзорном одбору, одбору директора и извршном одбору друштва капитала мора испуњавати најмање следеће услове:

1. да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;
2. да има најмање пет година радног искуства на пословима за које се захтева високо образовање из тачке 1) овог става;
3. да има најмање три године радног искуства на руководећим пословима;
4. да није осуђивано на казну затвора од најмање шест месеци;
5. да се против лица не води кривични поступак;
6. да познаје област корпоративног управљања;
7. да није у сукобу интереса, у складу са Законом;
8. друге услове прописане Законом.

Одредба става 1. овог члана примењује се и на представника Републике Србије у Скупштини мањинског друштва капитала.

Влада утврђује додатне услове за именовање и поступак именовања органа друштва капитала, као и поступак о спровођењу јавног конкурса директора.

Члан 25.

Ради провере испуњености прописаних услова, лица из члана 24. овог закона дужна су да Министарству, односно одговарајућем органу друштва капитала доставе:

1. биографију;
2. доказ о одговарајућем степену образовања, односно оверену фотокопију оригинала дипломе;
3. уверење да лице није осуђивано на казну затвора у трајању од најмање шест месеци, које не сме бити старије од 15 дана од дана подношења пријаве;
4. уверење да се против лица не води кривични поступак, које не сме бити старије од 15 дана од дана подношења пријаве;
5. изјаву оверену код јавног бележника о непостојању сукоба интереса, која не сме бити старија од 60 дана од дана подношења пријаве;
6. доказ да има пет година радног искуства на пословима у одговарајућем степену стручне спреме;
7. доказ да има најмање три године искуства на руководећим положајима;
8. акт надлежне пореске управе да нема неподмирених пореских дуговања, који не сме бити старији од 30 дана од дана подношења пријаве, а у случају да лице није порески обвезник, дужно је да достави изјаву оверену код јавног бележника;
9. акт надлежне пореске управе да привредно друштво у којем је лице које се именује ималац акција или власник удела од најмање 25% основног капитала, нема неподмирених пореских дуговања, који не сме бити старији од 30 дана од дана подношења пријаве, а у случају да лице није ималац акција или власник удела, дужно је да достави изјаву оверену код јавног бележника.

Акти из става 1. овог члана, о којима се води службена евиденција прибављају се по службеној дужности, у складу са законом којим се уређује управни поступак.

Члан 26.

Лица из члана 24. овог закона, разрешавају се пре истека мандата, уколико:

1. се утврди да је, због нестручног и/или несавесног обављања дужности и поступања супротног пажњи доброг привредника и пропуста у доношењу и извршавању одлука и организовању послова у друштву капитала, дошло до знатног одступања од остваривања основног циља пословања;
2. су у сукобу интереса, у смислу Закона;
3. се утврди да делују на штету друштва капитала кршењем дужности, несавесним понашањем или на други начин, а нарочито ако:
4. користе ресурсе друштва капитала за промоцију политичких странака, односно политичких субјеката, под чиме се посебно подразумева коришћење службених просторија, возила и инвентара друштва капитала без накнаде;
5. обављају активности везане за промоцију политичких странака, односно политичких субјеката;
6. врше утицај на запослене и лица ангажована по другом основу у друштву капитала у вези са подршком политичким субјектима или кандидатима на изборима;
7. имају сазнање да запослени или ангажована лица по другом основу у друштву капитала користе ресурсе друштва капитала за промоцију политичких странака, односно политичких субјеката или врше утицај на друге запослене и радно ангажоване у вези са подршком политичким субјектима или кандидатима на изборима, а нису предузела неопходне радње за њихово спречавање;
8. у другим случајевима прописаним законом.

Члан 27.

Друштво капитала може образовати комисије у складу са Законом, а друштво капитала које је велико, односно средње правно лице у складу са законом којим се уређује рачуноводство, у обавези је да има Комисију за ревизију.

Поред правила прописаних Законом, Комисија за ревизију пружа савете из области финансијског управљања и контроле и интерне ревизије одбору директора, односно надзорном одбору.

Члан 28.

Друштво капитала је дужно да успостави и примењује ефикасан систем интерних контрола и то на начин који обезбеђује континуирано праћење ризика којима је друштво капитала изложено, односно може бити изложено у свом пословању, а који је садржан у:

1. управљању ризицима;
2. контроли усклађености пословања;
3. активној функцији интерне ревизије.

Друштво капитала је дужно да успостави функцију контроле усклађености пословања и редовно врши контролу усклађености пословања са законом, другим прописима и интерним актима друштва капитала.

Функцијa контроле усклађености пословања редовно обавештава, а најмање једном годишње подноси извештај органима управљања друштва капитала о новим прописима, као и ефектима који они могу имати на пословање друштва, прати регулаторни оквир и процењује ризике неусклађености пословања.

Интерна ревизија пружа независно објективно уверавање и саветодавну активност, са сврхом да допринесе унапређењу пословања, тако што систематично и ажурно процењује и вреднује управљање ризицима и управљање друштвом капитала.

Поред одредаба Закона, на успостављање и рад интерне ревизије у друштву капитала примењују се одредбе закона којим се уређује интерна финансијска контрола у јавном сектору.

Члан 29.

Друштво капитала, као корисник јавних средстава у смислу закона којим се уређује буџетски систем, дужно је да примењује све позитивноправне прописе који се односе на јавни сектор.

Друштво капитала које поред поверене услуге од општег економског интереса, обавља и друге делатности укључујући и друге поверене услуге које нису у међусобној вези, дужно је да води одвојене рачуне за сваку делатност појединачно, у складу са прописима о рачуноводству и ревизији.

Одвојени рачуни из става 2. овог члана треба да прикажу на јасан и недвосмислен начин раздвојене трошкове и приходе у вези са обављањем поверене услуге у односу на трошкове и приходе у вези са обављањем друге делатности.

Влада, на предлог министарства надлежног за послове финансија, прописује поступак и начин утврђивања трошкова пружања јавне услуге које друштво капитала има приликом спровођења циљева јавног сектора.

Начин финансирања надокнаде утврђених трошкова из става 4. овог члана, предвиђа се Смерницама и усклађује се са општим циљевима друштва капитала и буџетом Републике Србије.

Члан 30.

Забрањено је коришћење имовине, активности, имена и визуелног идентитета друштва капитала у свим активностима везаним за политичке странке и изборне кампање, као и свака друга употреба друштва капитала у политичке сврхе.

Члан 31.

Друштво капитала је дужно да, у року од 30 дана од усвајања акта, односно именовања лица, на својој интернет страници објави:

1. годишње опште и посебне циљеве са кључним показатељима успеха и извештај о њиховој реализацији;
2. оснивачки акт, односно статут;
3. радне биографије чланова органа друштва капитала;
4. организациону структуру;
5. средњорочни план пословања, односно извод из тог плана ако друштво капитала има конкуренцију на тржишту;
6. годишњи план пословања, као и све његове измене и допуне, односно извод из тог плана ако друштво капитала има конкуренцију на тржишту;
7. извештаје о пословању;
8. годишњи финансијски извештај са мишљењем овлашћеног ревизора;
9. друге информације од значаја за јавност.

Министарство може утврдити и друге елементе пословања друштва капитала који ће се објављивати и размотрити предлоге за објављивање информација који су од нарочитог значаја за јавност.

Члан 32.

Друштво капитала је дужно да донесе Етички кодекс.

Етичким кодексом се ближе уређују принципи и правила пословне етике, општеприхваћена правила понашања и професионалне стандарде којих су дужни да се придржавају сви запослени, ради заштите етичког и социјално одговорног понашања запослених.

Циљ Етичког кодекса је да:

1. искаже посвећеност друштва поштовању највиших стандарда етичког понашања;
2. подстакне одговарајуће етичко понашање и санкционише сваки прекршај у друштву капитала;
3. развије етичку културу засновану на тим стандардима и понашању.

Друштво капитала је дужно да донесе и План интегритета, у складу са законом.

Члан 33.

Влада, на предлог Министарства, доноси Кодекс корпоративног управљања друштава капитала (у даљем тексту: Кодекс).

Циљ Кодекса је успостављање и унапређење принципа корпоративног управљања и транспарентности пословања друштва капитала, ради одговорног и ефикасног управљања и ојачавања професионализма и конкурентности, а све у циљу очувања националног интереса и добробити за Републику Србију.

Друштво капитала je дужно да достави Министарству извештај о имплементацији Кодекса, најкасније до краја првог тромесечја текуће године, за претходну годину.

Обједињени извештај о имплементацији Кодекса се објављује на интернет страници Министарства.

Образац извештаја из става 3. овог члана доноси министар.

Члан 34.

Лица из чл. 20. и 23. овог закона, као и лица у надзорном одбору друштва капитала, дужна су да се стручно усавршавају из области корпоративног управљања.

Стручно усавршавање врши се према Програму стручног усавршавања из области корпоративног управљања (у даљем тексту: Програм), који доноси министар, а састоји од едукативног дела за полагање испита, који укључује предавања у области корпоративног управљања (у даљем тексту: едукација) и писаног испита ради провере знања из области корпоративног управљања (у даљем тексту: испит).

Едукацију спроводе правна лица која су регистрована да врше услуге усавршавања и едукације одраслих на територији Републике Србије, а која су у претходне три године реализовала најмање десет обука или сличних активности (укључујући предавања, семинаре, радионице или обуке на даљину) из области корпоративног управљања (у даљем тексту: Реализатори).

Програмом се утврђује нарочито: области корпоративног управљања које су предмет едукације и испита; временско трајање едукације; систем рада, обавезе и праћење рада Реализатора; рокови за одржавање едукације; програм, начин и цена полагања испита, начин и рокови издавања сертификата, као и друга питања у вези са реализацијом едукације, полагања испита и доделе сертификата.

Министарство једном током календарске године расписује јавни позив за Реализаторе, који се објављује на интернет страници Министарства.

Члан 35.

Ради провере знања из области корпоративног управљања, полагање испита, као поверени посао, организује и спроводи Привредна комора Србије (у даљем тексту: Комора).

Лицима која положе испит, уверење о положеном испиту (у даљем тексту: сертификат) издаје Министарство.

Лице које није положило испит има право да приступи поновном полагању испита.

Едукацији и полагању испита може приступити и свако лице које испуњава услове за именовање у органе друштва капитала.

Изузетно, обавезу полагања испита нема лице која има међународно признати сертификат и положен одговарајући испит у иностранству из области корпоративног управљања, што доказује овереном документацијом.

Члан 36.

За потребе спровођења Програма, министар образује Стручни савет за праћење система стручног усавршавања у друштву капитала (у даљем тексту: Стручни савет).

Стручни савет је стручно и консултативно тело састављено од пет чланова које именује министар. Три члана Стручног савета су представници Министарства, од којих је један председник, један члан је представник Привредне коморе Србије, а један члан је стручњак у области корпоративног управљања.

У вршењу својих дужности, Стручни савет прати процес стручног усавршавања, као и систем едукације и полагања испита прописаних Програмом.

Рад Стручног савета се ближе одређује Пословником о раду који Стручни савет усваја на конститутивној седници.

Административно-техничке послове за потребе Стручног савета обавља Министарство.

1. JEДИНСТВЕНЕ ЕВИДЕНЦИЈЕ ПОДАТАКА

Члан 37.

Агенција за привредне регистре у оквиру Регистра привредних субјеката, формира јавно доступну јединствену евиденцију података за друштва капитала.

Члан 38.

Министарство успоставља и води Јединствену евиденцију корпоративног управљања друштава капитала.

Јединствена евиденција из става 1. овог члана је јавно доступна база података о органима друштва капитала, Реализаторима, лицима која поседују сертификат, као и другим подацима из области корпоративног управљања.

Члан 39.

Министарство успоставља и води информациону платформу за планирање, праћење спровођења, координацију рада и извештавање друштава капитала (у даљем тексту: Јединствена информациона платформа).

Јединствена информациона платформа је јединствени електронски систем у који друштво капитала уноси садржај својих докумената и планова и врши извештавање у складу са овим законом.

Кроз Јединствену информациону платформу обезбеђује се благовремено извештавање о оствареним циљевима и праћење остварених вредности показатеља учинка.

Члан 40.

Садржину и начин вођења и одржавања евиденција и платформе из чл. 37 - 39. овог закона, начин уноса података и дигитални формат докумената који се достављају кроз те евиденције, као и приступ тим подацима прописује министар.

1. ПРИМЕНА ЗАКОНА НА ДРУШТВА КАПИТАЛА КОЈА ОБАВЉАЈУ ДЕЛАТНОСТ ПРОИЗВОДЊЕ И СНАБДЕВАЊА ЕЛЕКТРИЧНОМ ЕНЕРГИЈОМ, ОДНОСНО ПРИРОДНИМ ГАСОМ

Члан 41.

Одредбе овог закона које се односе на Министарство, у случају управљања друштвом капитала које обавља делатност производње и снабдевања електричном енергијом, односно природним гасом, односе се на министарство надлежно за послове енергетике, осим одредаба члана 5, члана 12, члана 13. став 7, члана 15. став 3, члана 33. ст. 1. и 5. и чл. 34 - 40. овог закона.

1. ПРОМЕНА ПРАВНЕ ФОРМЕ ЈАВНИХ ПРЕДУЗЕЋА

Члан 42.

Јавно предузеће чији је оснивач Република Србија (у даљем тексту: јавно предузеће) врши промену правне форме у друштво с ограниченом одговорношћу или акционарско друштво.

Приликом промене правне форме основни капитал јавног предузећа се конвертује у уделе, односно акције у зависности од форме привредног друштва.

Приликом спровођења промене правне форме задржава се правни субјективитет и пословни идентитет јавног предузећа, без ликвидације, без престанка пословања и без прекида правног континуитета, задржавајући свој идентитет у правном и пословном смислу.

Влада доноси акт о критеријумима за избор правне форме друштва капитала у коју ће се јавно предузеће трансформисати.

1. ПРИМЕНА И НАДЗОР НАД СПРОВОЂЕЊЕМ ЗАКОНА

Члан 43.

Надзор над спровођењем овог закона, као и аката донетих на основу овог закона спроводи Министарство, осим одредбе члана 41. овог закона, чији надзор спроводи министарство надлежно за послове енергетике.

1. КАЗНЕНЕ ОДРЕДБЕ

Члан 44.

Новчаном казном од 50.000 до 150.000 динара казниће се за прекршај одговорно лице у друштву капитала уколико:

1. друштво капитала не достави Министарству предлог из члана 13. овог закона;
2. друштво капитала не достави Министарству акте из члана 15. овог закона;
3. друштво капитала битно одступи од општих годишњих циљева из члана 16. овог закона;
4. друштво капитала не објави податке из члана 31. овог закона у прописаном року;
5. друштво капитала не донесе Етички кодекс и План интегритета из члана 32. овог закона;
6. друштво капитала не достави извештај о имплементацији Кодекса корпоративног управљања у року из члана 33. овог закона;
7. друштво капитала не достави списак непокретне имовине над којом има право својине, односно право коришћења из члана 45. овог закона, у року прописаним овим законом;
8. друштво капитала не достави Министарству процену вредности капитала и имовине из члана 45. овог закона, у року прописаним овим законом.
9. ПРЕЛАЗНЕ И ЗАВРШНЕ ОДРЕДБЕ

Члан 45.

Друштва капитала су дужна да доставе Министарству списак непокретне имовине над којом имају право својине, односно право коришћења, најкасније у року од три године од дана почетка примене овог закона.

Најкасније у року од годину дана од дана завршетка правног посла из става 1. овог члана, друштво капитала је дужно да изврши процену вредности капитала и имовине и исте достави министарству.

По окончању правног посла из става. 2. овог члана Влада, на предлог Министарства, одлучује о непокретној имовини на којој друштва капитала имају право коришћења у складу са законом, а која ће бити пренета у власништво друштва капитала, након чега ће друштво капитала извршити упис права својине.

Правни послови из ст. 1 - 3. овог члана, морају се вршити у складу са законом којим се уређује право јавне својине.

Члан 46.

Влада ће, на предлог Министарства, најкасније годину дана од дана почетка примене овог закона, донети потребне акте за промену правне форме јавних предузећа у форму друштва с ограниченом одговорношћу или акционарског друштва.

Јавна предузећа из става 1. овог члана, дужна су да своју организацију, као и своје опште акте ускладе са одредбама овог закона најкасније у року од годину дана од регистрације промене правне форме.

Друштва капитала из члана 3. овог закона, као и друштва капитала која обављају делатност од општег интереса у смислу закона којим се уређују јавна предузећа, дужна су да своју организацију, као и своје опште акте ускладе са одредбама овог закона најкасније у року од годину дана од дана почетка примене овог закона.

Члан 47.

Лица из члана 34. овог закона, која на дан почетка примене овог закона обављају ту функцију, дужна су да положе испит у року од годину дана од дана почетка примене овог закона.

Лица која се именују након почетка примене овог закона, могу да ступе на функцију из члана 34. овог закона иако немају положен испит, али су дужна да исти положе у року од годину дана од дана именовања.

Члан 48.

Подзаконски акти из члана 12. став 1, члана 24. став 3, члана 33. став 1, члана 34. став 2. и члана 42. став 4. овог закона биће донети до дана почетка примене овог закона.

Влада ће, у року од шест месеци од дана почетка примене овог закона, донети акте из члана 14. став 4, члана 15. став 3, члана 16. став 4, члана 18. став 4. и члана 29. став 4. овог закона.

Министар ће у року од 60 дана од дана почетка примене овог закона, донети акт из члана 13. став 7. овог закона.

Министар ће у року од шест месеци од дана почетка примене овог закона, донети образац из члана 33. став 5. и акт из члана 40. овог закона.

Члан 49.

Министарство је дужно да, у циљу припреме за утврђивање власничког управљања јавних предузећа и друштава капитала чији је оснивач аутономна покрајина и јединица локалне самоуправе, као и градска општина у складу са законом, изврши њихову свеобухватну евалуацију.

Евалуацију из става 1. овог члана Министарство ће извршити у сарадњи са другим државним органима, органима аутономне покрајине и јединице локалне самоуправе, као и јавним предузећима чији су оснивачи, најкасније у року од две године од почетка примене овог закона.

Члан 50.

Посебни закони и подзаконски акти којима су уређена питања правног положаја и рада јавних предузећа, друштава капитала из члана 3. овог закона и друштава капитала која обављају делатност од општег интереса, као и закони и подзаконски акти којима су уређена питања обављања делатности од општег интереса, ускладиће се са одредбама овог закона, најкасније у року од годину дана од дана почетка примене овог закона.

У случају неусклађености појединих одредби закона и подзаконских аката којима су уређена поједина питања правног положаја и рада јавних предузећа и друштава капитала која обављају делатност од општег интереса, са овим законом, до спровођења обавезе из става 1. овог члана, примењиваће се одредбе овог закона.

Влада ће образовати Координационо тело у року од 60 дана од дана ступања на снагу овог закона ради процене усклађености посебних закона са одредбама овог закона.

За потребе Координационог тела у току поступка усклађивања, стручне и административне послове обавља Министарство.

Члан 51.

Овај закон ступа на снагу осмог дана од дана објављивања у „Службеном гласнику Републике Србије”, а почиње да се примењује по истеку 12 месеци од дана ступања на снагу овог закона, осим одредaба члана 12. став 1, члана 24. став 3, члана 33. став 1, члана 34. став 2, члана 42. став 4. и члана 50. ст. 3. и 4, које се примењују од дана ступања на снагу овог закона.